CELEX: 32018D0232
Language: sk
Date: 2018-02-15 00:00:00
Title: Vykonávacie rozhodnutie Komisie (EÚ) 2018/232 z 15. februára 2018 o predĺžení platnosti opatrenia prijatého Belgickom na sprístupnenie biocídnych výrobkov VectoMax G a Aqua-K-Othrine na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2018) 759]

17.2.2018   
            
            
               SK
            
            
               Úradný vestník Európskej únie
            
            
               L 45/31
            
         VYKONÁVACIE ROZHODNUTIE KOMISIE (EÚ) 2018/232
   z 15. februára 2018
   o predĺžení platnosti opatrenia prijatého Belgickom na sprístupnenie biocídnych výrobkov VectoMax G a Aqua-K-Othrine na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
   
      
         [oznámené pod číslom C(2018) 759]
      
   
   (Iba holandské a francúzske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
   keďže:
   
               (1)
            
            
               Belgicko prijalo 3. mája 2017 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie, na základe ktorého povoľuje do 31. októbra 2017 vo Flámskom regióne sprístupnenie na trhu a použitie biocídnych výrobkov VectoMax G a Aqua-K-Othrine na reguláciu lariev a dospelých invazívnych exotických komárov (rodu Aedes) (ďalej len „komáre“) a všetkých nových populácií zistených vo Flámskom regióne v rámci projektu monitorovania exotických komárov v Belgicku známeho ako „MEMO“ (ďalej len „opatrenie“). V súlade s článkom 55 ods. 1 druhým pododsekom uvedeného nariadenia Belgicko bezodkladne informovalo Komisiu a ostatné členské štáty o tomto opatrení a o dôvodoch, ktoré k nemu viedli.
            
         
               (2)
            
            
               VectoMax G obsahuje Bacillus thuringiensis subsp. israelensis sérotyp H14, kmeň AM65-52 a Bacillus sphaericus subsp. 2362, kmeň ABTS-1743 (ďalej len „Bacillus thuringiensis israelensis“ a „Bacillus sphaericus“ v uvedenom poradí) ako účinné látky a Aqua-K-Othrine obsahuje účinnú látku deltametrín, pričom všetky sú určené na použitie v type výrobkov 18, ako sa vymedzuje v prílohe V k nariadeniu (EÚ) č. 528/2012. Podľa informácií, ktoré poskytlo Belgicko, bolo opatrenie potrebné na ochranu verejného zdravia, keďže uvedené komáre, ktorých výskyt sa zistil v dvoch lokalitách provincie Východné Flámsko, môžu byť vektorom v prípade ochorení ako horúčka dengue a chikungunya, a preto by sa malo čím skôr zabrániť ich možnému šíreniu.
            
         
               (3)
            
            
               Komisia prijala 27. septembra 2017 odôvodnenú žiadosť Belgicka o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť vychádzala z obáv vyplývajúcich z hrozby, ktorú predstavujú uvedené komáre pre verejné zdravie. Keďže kampaň za boj proti uvedeným populáciám komárov v Belgicku ešte nebola uzavretá a projekt monitorovania MEMO stále prebieha, v dôsledku nedostatku vhodných alternatívnych produktov v Belgicku by uvedené výrobky boli potrebné na reguláciu zistených a všetkých nových populácií komárov, ktoré môžu byť zistené vo Flámskom regióne.
            
         
               (4)
            
            
               Európske centrum pre prevenciu a kontrolu chorôb uznáva, že invazívne komáre, ku ktorým patria jedince rodu Aedes, sa výrazne rozšírili po celom svete, čomu napomohla predovšetkým ľudská činnosť, a že majú potenciál stať sa vážnou hrozbou pre zdravie.
            
         
               (5)
            
            
               Keďže v dôsledku absencie primeranej regulácie komárov, ktorá sa nedá dosiahnuť inými prostriedkami, by mohlo byť ohrozené verejné zdravie, je vhodné Belgicku za určitých podmienok povoliť predĺženie platnosti opatrenia, ktoré nepresiahne 550 dní.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Belgicko môže na obdobie nepresahujúce 550 dní predĺžiť opatrenie, ktorým sa sprístupnia biocídne výrobky VectoMax G a Aqua-K-Othrine na trhu a umožní ich používanie pre výrobky typu 18, ako sú vymedzené v prílohe V k nariadeniu (EÚ) č. 528/2012, na reguláciu komárov ako vektorov, pričom zabezpečí, aby tieto výrobky používali len certifikované subjekty a aby ich používanie prebiehalo pod dohľadom príslušného orgánu.
   Článok 2
   Toto rozhodnutie je určené Belgickému kráľovstvu.
   
      V Bruseli 15. februára 2018
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 167, 27.6.2012, s. 1.